De øgede benzinpriser betyder, at Nordjyllands Trafikselskab (NT) står med et stort millionunderskud og skal spare. Og det får konsekvenser for en lang række busruter i Nordjylland. Mandag vedtog regionen, hvor der fremover skal hives færre rejsekort frem. - Vi har primært forsøgt at tilpasse ved tage afgange ud indimellem, siger Peder Key Kristiansen (S), der er formand for udvalget for regional udvikling i Region Nordjylland. Det drejer sig om færre afgange på cirka 25 ruter. - Vi har forsøgt at tilpasse det bedste muligt og friholde uddannelseskørsel og forsøgt at tage primært afgange midt på dagen, i aftentimerne eller i weekenderne, siger Peder Key Kristiansen, der henviser til, at det særligt drejer sig om afgange med i forvejen få rejsende. Rute lukker Ruten fra Aalborg til Fårup Sommerland er én af to nordjyske sommerruter, som står til at blive lukket. - Det er da ærgerligt - både for vores gæster og ansatte, som plejer at bruge ruten, siger Niels Jørgen Jensen, der er administrerende direktør i Fårup Sommerland. Han hæfter sig dog ved, at bus 200 stadig vil holde ved forlystelsesparken. - Det er træls, men på den anden side er jeg sikker på, man vil finde løsninger på at komme hertil som enten gæst eller ansat. Måske vil man køre sammen eller tage andre busruter. Kan ændre sig Ifølge Peder Key Kristiansen kan tingene godt ændre sig, hvis priserne pludselig falder igen. - På den her måde, vi har reduceret afgangene, har vi også mulighed for at sætte ruter ind igen. - Det er jo en aftale mellem os og vognmændene, så finder vi pengene igen, er jeg sikker på, at vi også kan finde nogle vognmænd, der vil køre igen. Samtidig med besparelserne blev der på regionsrådsmødet også drøftet visioner for fremtidens kollektive trafik - og det er flere ekspres-busser. - Når vi kigger på det, så det folk søger er i virkeligheden et reelt alternativ til bilen, så vi skal have noget kollektiv trafik, der transporterer lige så hurtigt som bilen, og det gør ekspres-busserne, siger Peder Key Kristiansen. Planerne træder i kraft i august 2023, når kommunerne er kommet med input til regionen.

Referat:
Underskud i den kollektive trafik tvinger politikerne til besparelser.